हिंदी भाषा के बड़े-बड़े अध्ययनकर्ताओं और शोधकर्ताओं ने संत नामदेव के कार्यों की मुक्त कंठ से प्रशंसा की है और आदि कालीन हिंदी साहित्य के योगदान के लिए उनके प्रति कृतज्ञता व्यक्त की है। आचार्य रामचंद्र शुक्ल, डॉ.भागीरथी मिश्र, डॉ. राजनारायण मौर्य, आचार्य हजारी प्रसाद द्विवेदी, डॉ.विनय मोहन शर्मा, देवीसिंह चौहान आदि विद्वानों ने अपने-अपने ग्रंथों में संत नामदेव के कार्यों का विश्लेषण किया है। सबसे आश्चर्य की बात यह है कि मराठी में सगुण-उपासना के काव्य का निर्माण करने में परमोच्च शिखर प्राप्त करने वाले संत नामदेव हिंदी में निर्गुणी भक्ति काव्य के आदिकवि माने गए हैं। डॉ. राजनारायण मौर्य कहते हैं- महात्मा कबीर के पहले, संत नामदेव एक ऐसे मनीषी महापुरुष थे जिन्होंने समन्वय के पथ को प्रशस्त करते हुए हिंदी संतमत का प्रवर्तन किया। इस मामले में डॉ.मौर्य द्वारा राष्ट्रवाणी में लिखित लेख हिंदी निर्गुण संत परंपरा में नामदेव का योगदान अवश्य पढ़ा जाना चाहिए। संत नामदेव द्वारा लिखा गया ग्रंथ अभंगगाथा, पंजाब तक उनके द्वारा की गई भक्ति पदयात्रा, इसके अलावा उनके द्वारा किए गए दो और महत्वपूर्ण कार्य हैं, जिन्हें हमें सदा स्मारण रखना चाहिए और उसका अनुकरण-आचरण करना चाहिए। संत नामदेव ने अपनी दासी जनाबाई को भी अपनी शिष्या के रूप में स्वीकार किया था। यही दासी आगे चलकर संत जनी के नाम से प्रसिद्ध हुई। दासी जनाबाई से संत जनी तक उन्होंने उसके व्यक्तित्त्व को निखारा। स्वयं जनाबाई अपने एक भजन में अपने गुरु के प्रति कृतज्ञता व्यक्त करती है। ‘स्त्री जन्म म्हणूनी न व्हावे उदास’ (स्त्री जन्म मिलने पर उदास न हों) इस आशय का एक भजन संत जनाबाई ने तेरहवीं शताब्दी में लिखा था। ये भजन आज भी कठिन परिश्रम करने वाले महिला वर्ग को आत्मविश्वास देता है।